พ่อค้าขายน้ำเต้าหู้ชาวอำเภอย่านตาขาว จังหวัดตรัง เปิดให้คนท้องกินฟรีตั้งแต่เริ่มตั้งครรภ์กินฟรีจนคลอด
พ่อค้าขายน้ำเต้าหู้ชาวอำเภอย่านตาขาว จังหวัดตรัง เปิดให้คนท้องกินฟรีตั้งแต่เริ่มตั้งครรภ์กินฟรีจนคลอด เพื่อถวายเป็นพระราชกุศลแด่สมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 



วันนี้(12 ส.ค. 61) นายภาคิน ต้นตระกูลทรัพย์ อายุ 36 ปี พ่อค้าขายน้ำเต้าหู้ในตลาดสดเทศบาลตำบลย่านตาขาว โดยเปิดขายมานานกว่า 3 ปีและได้ขึ้นป้ายให้คนท้องกินฟรีมากว่า 2 ปี เนื่องจากเห็นภรรยาของตนกินน้ำเต้าหู้แล้วลูกทั้ง 4 คนออกมาผิวพรรณดี มีพัฒนาการที่ดีและฉลาดหลักแหลม จึงต้องการให้คุณแม่คนอื่น ๆ หันมากินน้ำเต้าหู้เพื่อสุขภาพของลูกในท้อง จะได้ออกมาสมบูรณ์แข็งแรงและผิวพรรณสดใส 

ทั้งนี้ ได้ให้คุณแม่ตั้งแต่เริ่มตั้งครรภ์กินฟรีจนคลอดวันละ 1 ถุง ซึ่งแต่ละวันมีคุณแม่มารับบริการน้ำเต้าหู้วันละ 8-10 คน หรือปีละประมาณ 100 คน สิ่งที่ได้คือความสุขใจกับการเป็นผู้ให้และสำนึกรักบ้านเกิด โดยเฉพาะในวันแม่แห่งชาติ 12 สิงหาคมนี้ เพื่อถวายเป็นพระราชกุศลแด่สมเด็จพระนางเจ้าสิริกิติ์ พระบรมราชินีนาถ ในรัชกาลที่ 9